अमृतसर। विधान सभा चुनावों के दौरान डेरा सिरसा से वोट मांग गए सियासी पार्टियों के सिख नुमाइंदों से संबंधित जांच रिपोर्ट सोमवार को अकाल तख्त पहुंच गई है। जांच के लिए बनाई गई सब कमेटी में शामिल एसजीपीसी के वरिष्ठ उपाध्यक्ष बलदेव सिंह कायमपुर, महासचिव अमरजीत सिंह चावला तथा अंतरिम कमेटी मेंबर गुरचरण सिंह ग्रेवाल ने रिपोर्ट की कापी तख्त श्री के जत्थेदार सिंह साहिब ज्ञानी गुरबचन सिंह को सौंपी।
सिंह साहिब ने कहा कि डेरे गए लोगों को तलब किया जाएगा। हालांकि रिपोर्ट मिलने के बाद जत्थेदार ने किसी के नाम का खुलासा नहीं किया और कहा कि इसे पढ़ने के बाद परसों विचार-विमर्श किया जाएगा और फिर सिंह साहिबान की अगली मीटिंग में इस मुद्दे को रखा जाएगा और नुमाइंदों को तलब किया जाएगा। बताया जा रहा है कि फिलहाल 11 मार्च को विधान सभा चुनावों के नतीजे आने हैं और इसके बाद होली तथा होला महल्ला की छुट्टी है और इसके बाद ही अगली कार्रवाई होनी है।
ये था मामला : चार जनवरी को हुए विधान सभा चुनावों से पूर्व शिरोमणि अकाली दल ही नहीं बल्कि कई और प्रमुख पार्टियों के लोगों ने साल 2007 में श्री गुरु गोबिंद सिंह जी का बाणा धारण करके विवादों में आए डेरा सिरसा के मुखी गुरमीत राम रहीम सिंह से समर्थन के लिए संपर्क साधा था।
अकाली दल का मामला चर्चा में आया तो इस मामले को गंभीरता से लेते हुए अकाल तख्त के जत्थेदार ने एसजीपीसी को चिट्ठी लिख कर उन सभी सिख नुमाइंदों की लिस्ट मांगी थी। इसके बाद एसजीपीसी ने सब कमेटी का गठन किया था और 13 फरवरी तक रिपोर्ट पेश करने को कहा था लेकिन 26 फरवरी को दिल्ली सिख गुरुद्वारा मैनेजमेंट के चुनावों के चलते रिपोर्ट नहीं पेश की जा सकी थी।
जांच रिपोर्ट में इन नामों की है चर्चा
रिपोर्ट में हालांकि अभी नामों का पूरा खुलासा नहीं हो सका है मगर बताया जा रहा है कि इसमें अकाली दल के सिकंदर सिंह मलूका, परमिंदर सिंह ढींढसा, सुरजीत सिंह रखड़ा, जनमेजा सिंह सेखों, जगदीप सिंह नकई, प्रीत मोहिंदर सिंह, दिलराज सिंह भूंदड़ तथा कांग्रेस और आम आदमी पार्टी के नेताओं राजिंदर कौर भट्ठल, मलकीत सिंह, अमरिंदर सिंह राजा वड़िंग, नरिंदर सिंह संधा समेत 22 लोगों के नाम शामिल हैं।
hin_Deva hin_Deva awa_Deva hin_Deva hin_Deva awa_Deva